Gunnlaugur Jónsson knattspyrnumaður frá Akranesi sem hefur leikið með KR undanfarið , var fyrir skömmu ráðinn þjálfari fyrsu deildarliðs Selfyssinga . Gunnlaugur sem er 34 ára leikur jafnframt með liðinu á næsta keppnistímabili . Selfossliðið hafnaði í 3. sæti deildarinnar á liðnu sumri , var lengi vel í góðum möguleika að vinna sér sæti í efstu deild en missti Stjörnuna upp fyrir sig í næstsíðustu umferðinni . Gunnlaugur hefur leikið með KR síðustu þrjú árin og lengst af verið fyrirliði liðsins en missti mikið úr vegna meiðsla síðasta sumar . Hann á samtals 193 leiki að baki í efstu deild , þar af 148 með Skagamönnum sem verða einmitt keppinautar Selfyssinga í 1. deildinni næsta sumar . Gunnlaugur lék um nokkurt skeið erlendis með liðum í Þýskalandi , Noregi , Svíþjóð og Skotlandi . Hann tekur við þjálfun Selfossliðsins af Zoran Miljkovic sem stjórnaði Selfyssingum í hálft annað ár og á þeim tíma vann liðið sig milli deilda , úr annarri í fyrstu deild .